Per Dalgaard (DF), 2004-04-15:
Med hensyn til den misligholdelse gennem årtier, jeg omtalte, så havde det ikke noget at gøre med, hvem der som sådan
direkte havde styret.
Jeg sagde, at den misligholdelse havde fundet sted igennem mange årtier.
Jeg er udmærket klar over, at der var en 10-årig periode, hvor Schlüter regerede, og Schlüter er som bekendt konservativ, men han var, så vidt jeg husker, afhængig af De Radikales stemmer.
Derfor kan man også på den led sige, at det, der hedder politi og kriminalforsorg, ikke rigtig var politisk korrekt at beskæftige sig med.
Jeg synes, det er fantastisk modigt gjort af Socialdemokratiet at rejse denne forespørgsel.
Herved kan befolkningen virkelig få nogle fakta om, hvornår og hvordan problemerne omkring kriminalforsorgen opstod.
Herved kan befolkningen få en indsigt i, hvor misligholdt kriminalforsorgen generelt set har været igennem i hvert fald de sidste 50 år.
For der er vel ingen, der tror på, at det forfald i bygningsmassen, fængslerne og arresthusene er udsat for, er skabt den dag i november måned 2001, hvor vi fik et systemskifte i Danmark.
Der er vel ingen, der tror på, at der fra den ene dag til den anden pludselig opstår et forfald i bygningerne, og det hele kører skævt.
Det forfald, der er opstået, er mange årtier gammelt, og det har der ikke været sat midler af til i utrolig mange år. Hvem har styret landet gennem alle disse mange tidligere år før november 2001?
Det har Socialdemokratiet med forskellige konstellationer af venstrefløjens partier, og det er blandt disse, at det ikke har været politisk korrekt at tildele hverken politi eller kriminalforsorg de midler, der har været behov for.
Set i dette lys er det tydeligt, hvem der har ansvaret for den elendige forfatning, vore fængsler og arresthuse i dag befinder sig i.
Ingen tvivl om det.
Når der i forespørgslen afkræves en forklaring på, hvad regeringen agter at gøre ved den kendsgerning, at der går flere dømte kriminelle på fri fod, end der sidder bag lås og slå, ja, så hænger det naturligvis sammen med førnævnte misligholdelse af kriminalforsorgen.
Den nye strammere kurs over for kriminelle kræver nemlig flere pladser, den strammere kurs, som regeringen sammen med Dansk Folkeparti har fået gennemført. Under socialdemokratiske regeringer løste man bare dette problem på en ganske snedig måde.
Man forhøjede blot straffegrænsen for, hvornår en kriminel handling betød fængselsstraf, og man lavede en kraftig stigning i samfundstjeneste.
Ikke et ondt ord om samfundstjeneste som sådan, men det var en nem måde at løse kapacitetsproblemerne på.
Dansk Folkeparti finder, at det er en hån mod ofre for en kriminel handling at skulle se, at en person, der tidligere skulle i fængsel, nu kan gå fri eller lave en eller anden form for samfundstjeneste.
Sådan leger en borgerlig regering med støtte fra Dansk Folkeparti ikke.
Her er der konsekvens bag ordene.
Her kommer folk, der har fortjent det, i fængsel.
Ingen fiksfakserier med det formål at tilfredsstille et politisk korrekt bagland.
I erkendelse af at den grove kriminalitet er stigende, er det glædeligt at erfare, at Dansk Folkepartis ønske om flere pladser i fængslerne er blevet efterkommet sammen med en betydelig skærpelse af straffen for alle former for grov vold.
Vi bliver selvfølgelig nødt til som politikere at reagere på den virkelige verden, vi ser uden for disse tykke mure, og lytte til folks bekymringer omkring kriminaliteten.
For Dansk Folkeparti skal den tiltagende grove kriminalitet bekæmpes.
Det gælder også inden for murene, altså inden for fængslernes mure, hvor der findes
nogle ret kraftige problemer i dag, som desværre knytter sig til to hovedgrupper af indsatte, nemlig rockere og andengenerationsindvandrere
Disse grupper er fuldstændig uden for pædagogisk rækkevidde, og det er derfor af stor betydning, at de ansatte ved, at disse problemer tages meget alvorligt. De nye fængsler, der bliver bygget, vil således få mange flere muligheder for at håndtere indsatte af den karakter til gavn for deres hverdag.
Og de midler, der skal findes til dette, er Dansk Folkeparti meget villig til at finde.
Jeg skal derfor på vegne af Venstre, Dansk Folkeparti og De Konservative fremsætte følgende: Forslag til vedtagelse »
Folketinget noterer sig de tiltag til bl.a. udvidelse af kapaciteten og forbedring af forholdene, herunder for de ansatte, der er indeholdt i flerårsaftalen for kriminalforsorgen, og tager regeringens redegørelse for de andre initiativer af betydning for forholdene i kriminalforsorgen til efterretning.